

ΜΑΡΚΟΣ ΕΜΜ.ΚΑΦΟΥΡΟΣ ΒΟΥΛΕΥΤΗΣ ΚΥΚΛΑΔΩΝ Ν.Δ 210-3709665/66/67

Εmail: m.kafouros@parliament.gr

**Ε Ρ Ω Τ Η Σ Η**

**Προς: την Υπουργό Εργασίας και Κοινωνικής Ασφάλισης, κα. Νίκη Κεραμέως**

# Θέμα: Άμεση ανάγκη στελέχωσης της Τοπικής Διεύθυνσης e-ΕΦΚΑ Γ’ Κυκλάδων με έδρα τη Θήρα.

Κυρία Υπουργέ,

Η Τοπική Διεύθυνση e-ΕΦΚΑ Γ’ Κυκλάδων με έδρα τη Θήρα συστάθηκε στις 30/11/2021 και λειτουργεί με τρία Τμήματα. Το Τμήμα Συντάξεων & Παροχών, το Τμήμα Μητρώου & Ασφαλιστικού Βίου και το Τμήμα Διοικητικού, Ασφάλισης & Εισφορών.

Το σύνολο των υπηρετούντων υπαλλήλων είναι έξι (6), από τους οποίους εργάζονται στην ουσία αυτή τη στιγμή οι τέσσερις (4) καθώς δύο (2) βρίσκονται σε άδεια άνευ αποδοχών για ανατροφή τέκνων.

Συγκεκριμένα:

Το Τμήμα Συντάξεων και Παροχών λειτουργεί με έναν υπάλληλο στο τμήμα Παροχών, κανέναν υπάλληλο στο τμήμα Συντάξεων και μία προϊσταμένη, η οποία διεκπεραιώνει και όλες τις εργασίες του τμήματος συντάξεων, ελλείψει υπαλλήλου.

Το Τμήμα Μητρώου και Ασφαλιστικού Βίου στελεχώνεται από δύο υπαλλήλους - εκ των οποίων υπηρετεί μόνο ο ένας καθώς ο δεύτερος είναι σε άδεια άνευ αποδοχών- και από έναν προϊστάμενο. Στο Τμήμα Διοικητικού, Ασφάλισης και Εισφορών υπηρετούν οι δύο (2) από τους συνολικά τρεις

(3) υπαλλήλους καθώς και μία προϊσταμένη.

Από την έναρξη λειτουργίας της εν λόγω υπηρεσίας ως Τοπική Διεύθυνση δεν προσλήφθηκαν υπάλληλοι, ενώ από τους έξι (6) που στελεχώνουν την υπηρεσία, οι πέντε (5) προέρχονται από το πρώην ΙΚΑ – ΕΤΑΜ.

Με την ενοποίηση των Ταμείων, την πολύ-νομοθεσία που δημιουργήθηκε αλλά και τα νέα πληροφοριακά συστήματα, ο όγκος των εργασιών αυξήθηκε πάρα πολύ με αποτέλεσμα οι ήδη λιγοστοί υπάλληλοι να αδυνατούν να διεκπεραιώσουν σε εύλογο διάστημα τις υποθέσεις και να εξυπηρετήσουν το κοινό.

Αποτέλεσμα των παραπάνω είναι να υπάρχει έντονη δυσαρέσκεια από τους πολίτες και αντικειμενική αδυναμία από την πλευρά των υπηρετούντων υπαλλήλων και των προϊσταμένων να εξυπηρετήσουν τις υποθέσεις των μισθωτών, των μη μισθωτών και ιδιαιτέρως τα συνταξιοδοτικά θέματα.

Από τα παραπάνω καθίσταται επιτακτική η ανάγκη άμεσης πρόσληψης προσωπικού, κατά προτίμηση με εντοπιότητα, καθώς είναι πολύ συχνό τα τελευταία χρόνια το φαινόμενο οι υπάλληλοι που προσλαμβάνονται, να παίρνουν στη συνέχεια μετάθεση στον τόπο τους ή σε άλλο μέρος εξαιτίας του πολύ υψηλού κόστους διαβίωσης στη Σαντορίνη.

# Κατόπιν όλων των ανωτέρω ερωτάται η κυρία υπουργός:

1. **Υπάρχει προγραμματισμός ενίσχυσης σε ανθρώπινο δυναμικό με σκοπό να βελτιωθεί άμεσα η λειτουργία της ανωτέρω υπηρεσίας με στόχο την έγκαιρη εξυπηρέτηση των πολιτών;**

# Σε ποιες υποστηρικτικές ενέργειες προτίθεστε να προβείτε προκειμένου να αντιμετωπίσετε τις αυξημένες ανάγκες της ανωτέρω, κομβικής για τους Κυκλαδίτες, υπηρεσίας;

Ο Ερωτών Βουλευτής Αθήνα, 18/07/2024

Mάρκος Εμμ.Καφούρος Βουλευτής Κυκλάδων Ν.Δ